પહેલા કામ, ત્યારબાદ ચુકવણુ અને પછી કામગીરીને મંજુરી આપતો ઠરાવ કરવાની વિસનગર પાલિકાની આ અવળી ગંગા જેવી કામગીરીના ઠરાવને પાલિકાના વિરોધ પક્ષના સભ્ય રસીલાબેન કાન્તીલાલ પટેલે ગુજરાત નગરપાલિકા અધિનિયમ ૧૯૬૩ ની કલમ ૨૫૮(૧) મુજબ કલેક્ટરમાં પડકાર્યો હતો. જેમાં કલેક્ટરે આ કામગીરીને ગેરકાયદેસર ઠરાવી પ્રતિષેદ કરવા અને ઠરાવ હેઠળ થયેલા કામ સબંધે કરેલા ખર્ચને કામની શરૂઆત પૂર્વેની સ્થિતિમાં મુકવા હુકમ કર્યો હતો. કરેલા ખર્ચને કામની શરૂઆત પૂર્વેની સ્થિતિમાં મુકવાના હુકમનો અર્થ એ થતો હતો કે, પાઈપલાઈનની કામગીરી માટે રૂા.૮૪,૦૩,૩૭૨/- ની રકમ મંજુર કરવામાં આવી હતી. જેમાંથી રૂા.૭૩,૦૯,૭૫૨/- નું ચુકવણું કરી ગંભીર પ્રકારની નાણાંકીય ગેરશીસ્ત આચરી હોવાથી આ ખર્ચને કામની શરૂઆત પૂર્વેની સ્થિતિમા મુકવો. અર્થાત કોન્ટ્રાક્ટર પાસેથી ચુકવણુ કરેલ રકમ પરત મેળવવી અથવા સભ્યો પાસેથી વરાળે પડતી રકમની વસુલાત કરવી.